Source: https://ugyintezes.magyarorszag.hu/ugyek/410006/420012/420014/Elso_masodfoku_birosagi_eljaras20091202.html?ugy=elsfokhat.html
Timestamp: 2019-12-07 04:29:45
Document Index: 25559085

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Az elsőfokú bíróság ügydöntő határozata azt jelenti, hogy a bíróság a maga részéről az ügy érdemében döntött és határozatot hozott. Ez kétféle formát ölthet: lehet ítélet vagy ügydöntő végzés.
A bíróság a vádról ítélettel határoz akkor, ha a vádlottat bűnösnek mondja ki vagy az ellene emelt vád alól felmenti , végzést hoz viszont a bíróság, ha a vádlottal szemben indított büntetőeljárást a törvényben felsorolt okok valamelyikére hivatkozással megszünteti.
A bíróság a vádlottat bűnösnek mondja ki, ha megállapítja, hogy bűncselekményt követett el és büntethető. A bűnösséget megállapító ítélet rendelkező része tartalmazza
a bíróság döntését arról, hogy a vádlottat bűnösnek mondja ki;
a kiszabott büntetést, illetve az alkalmazott intézkedést, valamint az egyéb jogkövetkezményeket;
a bíróság által megállapított külön magatartási szabályokat, ha a bíróság a vádlottat pártfogó felügyelet alá helyezi; vagy
azt, ha a bíróság a büntetés kiszabását mellőzi.
A bíróság felmentő ítéletet hoz, ha a vádlott bűnössége nem állapítható meg, illetve ha a büntetőeljárást nem lehet megszüntetni. A felmentő ítélet okai a következők:
a cselekmény nem bűncselekmény;
a bűncselekményt nem a vádlott követte el;
nem bizonyított a bűncselekmény elkövetése vagy az, hogy a bűncselekményt a vádlott követte el; vagy
a vádlott büntethetőségét, illetve a cselekmény büntetendőségét kizáró ok állapítható meg.
A felmentő ítélet rendelkező része tartalmazza a bíróság döntését arról, hogy a vádlottat a vád alól felmenti és annak az oknak a feltüntetését is, amely a bíróságot az ítélet kialakításában vezette.
Abban az esetben, ha a bíróság a vádlottat gyermekkor vagy kóros elmeállapot miatt mentette fel, úgy a felmentő ítéletében - amennyiben annak a Büntető Törvénykönyvről szóló 2012. évi C. törvényben írt feltételei fennállnak - elkobzást , vagyonelkobzást alkalmazhat vagy elektronikus adat végleges hozzáférhetetlenné tételét is elrendelheti , illetve ha a kóros elmeállapota miatt felmentett vádlott kényszergyógykezelésének feltételei fennállnak, a bíróság a felementő ítéletben elrendeli a vádlott kényszergyógykezelését.
A bíróság ügydöntő végzésével az eljárást megszünteti, ha
a vádlott büntethetősége halál, elévülés, kegyelem vagy törvényben meghatározott egyéb okból megszűnt;
a cselekményt jogerősen elbírálták;
az ügyészség a vádat ejtette és magánvádnak vagy pótmagánvádnak nincs helye, illetve a sértett magánvádlóként vagy pótmagánvádlóként nem lépett fel;
a büntetőeljárás átvétele vagy az Európai Unió tagállamaival folytatott bűnügyi együttműködésről szóló törvényben meghatározott konzultációs eljárás eredménye alapján a büntetőeljárást más állam hatósága folytatja le;
az ügy nem tartozik magyar büntető joghatóság alá; vagy
az eljárás olyan bűncselekmény miatt van folyamatban, amelynek a vád tárgyává tett jelentősebb tárgyi súlyú bűncselekmény mellett a felelősségre vonás szempontjából nincs jelentősége.
Megjegyzendő továbbá, hogy a bíróság nem ügydöntő végzésével szünteti meg az eljárást, ha
a feljelentés vagy a legfőbb ügyésznek a törvényben meghatározott valamely rendelkezése , hiányzik;
a magánindítvány hiányzik és az már nem pótolható ;
a vádat nem az arra jogosult emelte; vagy a vádirat nem vagy hiányosan tartalmazza törvényes elemeket , és emiatt a vád érdemi elbírálásra alkalmatlan.
A bíróság ítélettel határoz a polgári jogi igény érdemében, ha
annak helyt ad vagy azt elutasítja ;
ugyanakkor a polgári jogi igény érvényesítését egyéb törvényes útra utasítja, ha az eljárást megszünteti , illetve ha a vádlottat felmenti és szabálysértési felelősségét sem állapítja meg , valamint a büntetőeljárásról szóló 2017. évi XC. törvényben meghatározott további esetekben.
Érdemes kiemelni, hogy a törvény különleges rendelkezéseket tartalmaz arra az esetre, ha a zsarolás , a csalás , illetve az uzsora-bűncselekmény elkövetési tárgya olyan, a terhelt által lakott vagy a hozzájárulásával más személy által ingyenesen használt ingatlan, amelyben a bűncselekmény elkövetését megelőzően a sértett lakott. Ilyen esetben ugyanis, ha a sértett az ingatlan kiürítését és annak a visszaadását kéri, akkor a büntetőbíróság a polgári bíróságnak küldi meg ezt az igényt és a polgári bíróság ideiglenes intézkedés keretében dönthet az ingatlan helyzetének a rendezéséről. Ilyenkor tehát nem kell megvárni a büntetőbíróság ítéletét. ,
A bíróság az ügyészség indítványára a vádlott szülői felügyeleti jogát megszünteti, ha a vádlottat a gyermeke sérelmére elkövetett szándékos bűncselekményben mondta ki bűnösnek és megállapítja a szülői felügyeleti jog bírósági megszüntetése Polgári Törvénykönyvről szóló 2013. évi V. törvény szerinti feltételeinek fennállását. Abban az esetben, ha e feltételek nem állnak fenn, a bíróság az indítványt elutasítja. A bíróság végül dönthet a szülői felügyeleti jog megszüntetése iránti igény egyéb törvényes útra utasítása mellett is, ha annak elbírálása a büntetőeljárás befejezését jelentősen késleltetné, vagy az indítványnak a büntetőeljárásban való érdemi elbírálását más körülmény kizárja.
A bíróság a tárgyalás eredményéhez képest szabálysértési cselekményeket is elbírálhat abban az esetben, ha a bizonyítás alapján megállapította, hogy a vád tárgyává tett cselekmény nem bűncselekmény, hanem szabálysértés, és emiatt a bűncselekmény miatt emelt vád alól fel kell menteni a vádlottat. Ugyanakkor lehetősége van a bíróságnak arra, hogy megállapítsa, hogy az adott cselekmény szabálysértés.
Az elsőfokú bíróság érdemi határozatában a vádlottat a bűnügyi költség viselésére kötelezi, ha őt bűnösnek mondja ki vagy szabálysértés elkövetéséért a felelősségét megállapítja. Ugyanakkor a vádlott felmentése vagy az eljárás vele szemben történő megszüntetése esetén a bűnügyi költséget az állam viseli.
Az állam viseli ezen túlmenően azt a bűnügyi költséget is, amelyet a vádlottnak költségkedvezmény miatt nem kell megtérítenie. Ezen kívül az állam viseli azt a költséget is, amely annak kapcsán merült fel, hogy a vádlott hallássérült, beszédfogyatékos, vak, siketvak, illetve a magyar nyelvet nem ismeri, vagy az eljárás során nemzetiségi anyanyelvét használta.